FI Euroopan unionin virallinen lehti C 287/2

Suuntaviivoja ympäristön LIFE-tuen piiriin kuuluville valmisteleville hankkeille vuosina 2005—2006

(2004/C 287/02)

LIFE-asetuksen 4 artiklan 2 kohdan b alakohdassa säädetään mahdollisuudesta rahoittaa erityisiä ”valmistelevia” hankkeita. Ne määritellään hankkeiksi, ”joilla valmistellaan yhteisön uusien ympäristöalan toimien ja välineiden kehittämistä ja/tai ympäristölainsäädännön ja -politiikkojen saattamista ajan tasalle”.

Näillä suuntaviivoilla pyritään määrittelemään valmistelevien hankkeiden soveltamisalaa ja auttamaan hakijoita antamalla heitä hyödyttävää tietoa. Myös vuosien 2005 ja 2006 valmistelevien hankkeiden aiheet luetellaan ja kuvaillaan lyhyesti. Nämä suuntaviivat ovat myös LIFE-ohjelman verkkosivulla osoitteessa http://europa.eu.int/comm/environment/life/home.htm.

Ala

Valmistelevien hankkeiden tavoitteiksi käyvät vain uusien ympäristöpolitiikkojen kehittämisen tukeminen tai nykyisten politiikkojen saattaminen ajan tasalle.

Etusija annetaan sellaiselle politiikan kehittämiselle tai päivittämiselle, joka mainitaan kuudennen ympäristötoimintaohjelman teemakohtaisissa strategioissa, ja hankkeille, jotka ovat välttämättömiä kuudennessa ympäristötoimintaohjelmassa esiteltyjen ensisijaisten toiminta-alueiden tavoitteiden saavuttamiseksi.

Valmistelevien hankkeiden pitäisi siis vastata politiikan alan erityistarpeisiin. Ne poikkeavat selvästi esittelyhankkeista, sillä niiden tavoitteena ei ole jo harjoitettavan politiikan toteuttaminen.

Ne eroavat esittelyhankkeista myös siten, että niiden ei tarvitse täyttää innovatiivisuuden, havainnollisuuden ja toistettavuuden kriteerejä.

Valmistelevissa hankkeissa on otettava huomioon tulokset, jotka on jo saatu politiikkaa tukevista tutkimustoimista, muun muassa unionin tutkimuspuiteohjelmasta rahoitetusta tutkimuksesta. Hankkeilla on pyrittävä lisäämään yhteisvaikutuksia alan aikaisemman ja meneillään olevan tutkimustoiminnan kanssa.

Toimet

Valmisteleviin hankkeisiin voi kuulua laaja kirjo toimia, joita tarvitaan tavoitteiden saavuttamiseksi. Niihin voi kuulua ajatustyötä, kuten tutkimuksia, selvityksiä tai tietojen keruuta. Niihin voi myös kuulua konkreettisempaa työtä, kuten kokeilutoimia. Tukea ei myönnetä sellaisiin toimiin, joihin ei myönnetä esittelyhankkeiden tukeakaan, kuten mittaviin investointeihin, maanhankintaan ja perustutkimukseen.

Kesto

Valmistelevat toimet on voitava toteuttaa sen ohjelmakauden kuluessa, jonka aikana kyseinen politiikan kehittäminen tai ajan tasalle saattaminen on sovittu toteutettavan.

Kesto voi siis vaihdella lyhyestä (noin vuosi) pidempään (kaksi vuotta tai enemmän). Jokaiselle aiheelle ilmoitetaan toivottu kesto.

Talousarvio

Valmistelevan hankkeen kokonaiskustannusten olisi oltava vähintään 500 000 euroa ja enintään 3 000 000 euroa. Pienemmät tai suuremmat kustannukset voidaan kuitenkin sallia, jos ne on perusteltu hankkeen tavoitteilla ja siltä odotetuilla tuloksilla. Kokonaiskustannukset eivät missään tapauksessa voi ylittää 10 000 000 euroa.

Yhteisön rahoitusosuus on enintään 50 prosenttia tukikelpoisista kokonaiskustannuksista.

Budjetti on samansuuruinen kuin esittelyhankkeilla: valmistelevien hankkeiden budjetti ei voi ylittää 5 prosenttia ympäristön LIFE-hankkeisiin varatusta budjetista.

Monikansallinen lähestymistapa

Valmistelevien hankkeiden on oltava lähestymistavaltaan monikansallisia. Hankkeen maantieteellinen kattavuus riippuu olennaisesti sen aiheesta. Monikansallisuus edellyttää usein, että kumppanit ovat eri kansallisuutta. Tämä ei kuitenkaan ole välttämätön edellytys kaikille valmisteleville hankkeille. Hankkeeseen voi esimerkiksi kuulua eri maihin suuntautuvia toimia, mutta ne voi toteuttaa yksi ja sama organisaatio. Tukikelpoisia ovat vain Euroopan unionin jäsenmaissa ja ehdokasmaissa toteutettavat toimet.

Sidosryhmien osallistuminen

Kansallisten toimivaltaisten viranomaisten, teknisten laitosten ja ammattialajärjestöjen rooli voi olla ratkaiseva toivottavien tulosten saamisessa. Niiden tuki tai suora osallistuminen voi parantaa tuloksia. Osallistuvat sidosryhmät saattavat myös jatkossa tukea selvemmin politiikan kehittämistä, jos se perustuu sellaisten hankkeiden tuloksiin, joihin ne ovat itse osallistuneet. Tämä voi myös toimia esimerkkinä hyvän hallintotavan periaatteiden soveltamisesta EU:n politiikan kehittämisessä. Hakijoiden on otettava tämä huomioon suunnitellessaan hankkeitaan. Hanke-ehdotukseen on sisällyttävä yksityiskohtainen selostus siitä, miten sidosryhmille tiedotetaan hankkeesta tai miten ne osallistuvat siihen.

Hakuaika ja -paikka

Ehdotuspyyntö julkaistaan vuosittain rinnakkain esittelyhankkeiden ehdotuspyynnön kanssa sen jälkeen, kun LIFE-komiteaa on ensin kuultu. Valmistelevia hankkeita koskevat ehdotukset toimitetaan suoraan komissiolle.

Komissio toimittaa kaikista ehdotuksista sähköisen kopion kansallisille viranomaisille.

Hankkeiden arviointi

Hankkeet arvioidaan komissiossa. Jäsenvaltioille ilmoitetaan, milloin arviointi on saatu valmiiksi. Arviointiprosessi järjestetään seuraavasti:

Kelpoisuuden tarkastaminen

Arviointivaihe 1 (valinta)

Arviointivaihe 2 (myöntämisperusteet):

— johdonmukaisuus ja laatu,

— merkitys Euroopan yhteisön kannalta.

Yhteisön rahoituksen myöntäminen

Esivalituille hankkeille voidaan tehdä vielä tarkistus, jolla hanketta voidaan muuttaa parempaan suuntaan.

Tarkistusvaiheen läpäisseet hankkeet otetaan lopulliseen valintaluetteloon.

Komissio tekee lopullisen päätöksen valinnasta, ja avustussopimukset lähetetään valituille hankkeille.

Valitsematta jääneille hankkeille ilmoitetaan tuloksesta kirjallisesti.

LIFE-komitea saa yksityiskohtaiset tiedot valituista hankkeista.

Aiheet vuosina 2005—2006

Ilmastonmuutos

Tavoite: pääasiallinen tavoite on saattaa kasvihuonekaasujen päästökauppadirektiivi 2003/87/EY ajan tasalle mahdollisesti sisällyttämällä siihen aloja, joita siihen ei vielä kuulu. Toisena tavoitteena on arvioida nykyisen päästökauppajärjestelmän vaikutuksia, jotta järjestelmää voitaisiin tarvittaessa päivittää.

Odotettu tulos: hankkeen olisi tuotettava taustatieto, jota tarvitaan valmisteltaessa direktiivin päivittämistä, sekä sen ympäristöllisten, yhteiskunnallisten ja taloudellisten vaikutusten määrittämiseen tarvittavat tiedot.

Tavoite: analysoida ja tunnistaa puutteita nykyisissä rakennusten ja laitteiden energiatehokkuuspolitiikoissa, jotta voitaisiin sopia uusista politiikoista ja/tai päivittää EU:n politiikkaa tällä alalla. Analyysissa olisi otettava huomioon alan tekninen kehitys.

Odotettu tulos: nykyisten politiikkojen täydellinen kuiluanalyysi, jossa painotetaan unionin uusia jäsenvaltioita. Odotettu lopputulos on konkreettinen ja yksityiskohtainen ehdotus alan politiikasta ja/tai EU:n politiikan päivittämisestä. Tulosten olisi sisällettävä kaikki tiedot, joita tarvitaan sen ympäristöllisten, yhteiskunnallisten ja taloudellisten vaikutusten määrittämiseen.

Puhtaat teknologiat

Tavoite: sisällyttää intensiivinen kalankasvatus IPPC-direktiivin 96/61/EY soveltamisalaan.

Odotettu tulos: hankkeen olisi tuotettava taustatieto, jota tarvitaan valmisteltaessa direktiivin päivitystä, sekä sen ympäristöllisten, yhteiskunnallisten ja taloudellisten vaikutusten määrittämiseen tarvittavat tiedot.